তিনি চিকিৎসা ও রাজনীতির ক্ষেত্রেই শুধু নিজের প্রতিভার স্বাক্ষর রেখে যাননি। জীবনের বিভিন্ন ক্ষেত্রে তার দৃপ্ত পদচারণা ছিল। তিনি নিজের সম্পাদনায় ‘আল-মাশরিক’ নামে ঢাকার প্রথম উর্দু মাসিক পত্রিকা প্রকাশ করেন ১৯০৬ সালে। ‘যাদু’ নামে আরেকটি মাসিক পত্রিকা প্রকাশ করেন ১৯২৩ সালে। উর্দু ভাষায় রচিত তার বেশ কয়েকখানা গ্রন্থ রয়েছে। তার মধ্যে আসুদেগানে ঢাকা (ঢাকার বুকে সমাহিত যারা), শোআরায়ে ঢাকা (ঢাকার কবিমহল), মসজিদে ঢাকা (ঢাকার মসজিদসমূহ), ঢাকা কা তারিখে ইমারাত (ঢাকার ঐতিহ্যবাহী ইমারতসমূহ) এবং পঁঢাস বরস পহেলে ঢাকা (পঞ্চাশ বছর পূর্বের ঢাকা)। তিনি ছাত্রাবস্থায় ‘আল-ফাবিক’ ও ‘হারাতে সুকরাত’ নামে দু’টি পুস্তক রচনা করেন। জীবনের শেষভাগে বাংলা ও আসামের বাংলা, আরবি, ফার্সি ও উর্দু লেখকদের পরিচিতি ও গ্রন্থের বিবরণসহ ‘ছালাছায়ে গাসসালা’ নামে একটি গ্রন্থ রচনা করেন।